Adele – Page 2 – WOORDSPEL
Suur (melk) Druiwe
March 16, 2015 Adele
Jy weet mos as jy in die oggend opstaan en nog voor jy ordentlik wakker is maak jy die yskas oop, neem die bottel melk, vat 'n GROOT sluk en verstik die volgende oomblik aan die suur? Ok, dis nie regtig wat ek doen nie, en ek hoop van harte jy ook nie (wel, ten minste die van julle by wie ek al koffie gedrink het! En dit sluit my haarkappers in). Ten spyte van die feit dat ek op my eie bly is ek baie ordentlik en gril in elk geval bietjie vir die uit die bottel/blikkie drink ding.
Maar dis nie eintlik waaroor ek wil skryf nie.
Elke week gaan koop ek melk. En dit is nie so maklik soos gryp 'n bottel en daar gaan jy nie. Die prys van 'n 2 liter wissel van R15 na R22. Een liter is te min vir 'n week, twee liter te veel. En dan is daar die kwessie van 'n vervaldatum. Sien, daar is baie dinge wat 'n mens in ag moet neem voor jy op 'n bottel besluit.
As winkeleienaar is jy regtig stupid as jy twee bottels langs mekaar sit, die een se vervaldatum die 18de, die ander die 26ste. Natuurlik gaan ek mos die een vat wat my langer gaan hou! Ek het al te veel keer in die jare wat ek in my plekkie bly amper aan melkvergiftiging ontkom omdat ek die aand voor die melk se vervaldatum probeer om alles op te drink. Glo my, net die eerste 250ml is lekker, daarna voel jy net soos 'n dik baba.
So dit sit my toe aan die wonder. Hoe weet melk wanneer om te verval? Ek meen, kan melk lees? Want eerlikwaar, ek het al 'n paar keer melk gekry wat moed opgegee het voor sy datum, maar ek het nog nooit melk gekry wat so 'n kanniedood is dat hy dit actually vir nog 'n dag of 3 kan maak nie.
Ok, bygesê, ek probeer hard om te spaar, so gee nou ook nie die arme melk kans om homself te bewys nie, vandaar my melk binge episodes.
En regtig, ek het nie eintlik tyd om te sit en wonder oor melk wat kan lees nie, maar dit ontstig my bietjie dat daar enigiets buiten myself en die delicious monster in my plek is wat lewe!
So… vegans drink mos nie melk nie ne?
August 18, 2014 August 18, 2014 Adele
So noudat ek almal se aandag het moet ek ongelukkig die oorgrote meerderheid van julle teleurstel. Nee, daar is geen baba planne in die nabye toekoms nie, en nee, ek het nie 'n wapen aangeskaf nie. Alhoewel ek dit party dae nogals sterk oorweeg. Die wapen natuurlik.
Elke nou en dan kry ek hierdie oefen gier wat my oorval. Dan gaan draf ek 'n paar km's, of ek trap 'n fiets stukkend, of ek hardloop die blok se trappe 'n paar keer uit. Maar dit doen ek nie meer nie want die oulike ou oorkant dink deesdae ek is bietjie mal met die trap hollery en loop sulke wye sirkels om my.
Een oefening wat ek egter baie geniet is Taebo. Lank terug het ek altyd die klasse by die gym bygewoon, net een keer 'n week, want jy is so styf die volgende week, jy ry nie eers verby die gym nie.
Maar so het ek vir my die dvd gekry van 'n ene meneer Billy Blanks. Hy is fiks en gespierd, en bied die klasse vir jou sommer so op jou tv aan, sonder enige snaakse kyke van klasmaats. En hy is 'n wonderlike motiveerder. Hy praat mooi met jou, nie soos daai boot camp tipe vrou van die klasse destyds nie. Sy het gedink gehoop aangedring daarop dat ek my eie ore kan afskop.
En ek was bitterlik beindruk met die dvd. Daar is 'n 8 minute klas op wat perfek by 'n besige lewe pas. Almal van ons kan tog 8 minute afstaan om so fiks en soepel soos Billy Blanks te wees!
Net jammer dat Billy Blanks 'n opperse leuenaar is. Ek weet nie op watter horlosie hy sy 8 minute gemeet het nie, maar dit is 'n volle 13 minute lank op my horlosie. Plus 42 sekondes! 'n Leeftyd as dit by oefeninge kom!
Mnr Blanks se 8 minute het my al die belangrikste openingstoneel van 7de Laan laat mis. Dit het al die ys laat smelt in my wyn. En dit maak my net lekker moerig. Want moenie vir my laat dink ek gaan vir 8 minute oefen en dan verneuk jy my met 5 minute en 42 sekondes nie!
Iewers het ek egter vrede gemaak met Mnr Blanks se swak tydsbestuur, en vir die 8 op die dvd gaan doodkrap en reg ingeskryf. Nou was ek darem voorbereid vir sy manewales en kon ek my program ook beter beplan.
Een aand skuif ek toe weer die koffietafel uit die pad, oefenklere aan, dvd in die player. Ek is reg vir die 13 minute en 42 sekondes se hard oefen, ek meen, die gier het my immers nou gepak en dis tog gerieflike in jou eie tv kamer.
Ek skop en slaan en skop en slaan na denkbeeldige goed in die lug toe 'n amborstigheid my skielik oorval, en ek halfpad deur die een roetine op my bank neerval. Ek gryp my botteltjie water, haal diep asem en bekyk die spulletjie op die tv so wat op en af spring.
Mnr Blanks draai om, kyk my reg in die oë daar waar ek skuins op die bank lê en sê: "That was brilliant, awesome job!"
Ek weet nie mooi waar daai dvd op die oomblik is nie. Ek soek hom ook nie. Want sien, ek kon nog oor die 8 minute liegstorie kom, maar as jy sarkasties gaan wees oor my oefeninge dan kan ons nie maatjie wees nie!
En wie wil in anyway soos Billy Blanks lyk….
July 14, 2014 August 16, 2014 Adele
Glo my, daar is niks beter om jou dankbaar te maak vir jou eie lewetjie en die mense daarin as om in so 'n groot kompleks te bly nie. En party dae is jy selfs dankbaar om in die kompleks te bly!
In die jare wat ek nou al in die kompleks bly het ek al baie dinge gesien.
Daar was die Tennessee Wals tannie wat nie net vir arme Liani May 'n paar aandele gekos het nie, maar ook vir haarself 'n nuwe skuifdeur bekom het in die proses. Eintlik wou sy net alleen na haar gunsteling liedjie luister… net jammer die res van die kompleks bewoners het nie so baie daarvan gehou nie, en die dat Bellville, Brackenfell en as ek my nie misgis nie, Parow se volle polisie mag toe hier opdaag.
Hier bly 'n omie met net een arm. Hy is dierbaar, bestuur self sy motor en versorg sy tuin baie mooi. Moet netnie vir hom waai as hy tuin natmaak, en sy vrou staan langs hom nie…
Die volksvreemde doop 'n paar jaar gelede in die woonstel langs my was hartroerend. So ook die eetgoed wat ek na die tyd ontvang het vir my geduld. Eintlik is geskenke vollop… van 'n oats koekie tot 'n week oue koerant.
Ons kompleks spog nie net met 'n reenboog van nasies wat meestal in harmonie saamleef nie, maar ons is ook die voogouers van 'n swerm vrugbare kolganse. Hulle wag geduldig by die hek, en tailgate enige voertuig as hulle wil inkom.
Mense hier ry ook enigiets van 'n datsun 1400 bakkie, 'n ducati motorfiets (jip, hy's rooi) en party stap sommer. En omdat spasie beperk is was jy maar jou buurman se kar ook saam met joune.
Maar ek het nou lanklaas iets gesien soos wat ek verlede Vrydag gesien het. Dit het my so gegooi, eintlik was ek gefassineerd, en kon nie wegkyk nie! 'n Aantreklike jong man, wat ek nognie voorheen gesien het nie stap verby terwyl ek my kosblik agter die sitplek probeer uitkry, met sy voël… vir almal om te sien!!!
Mense het gekyk, en gegiggel, en weer gekyk. Ek meen, vrek man, dis darem baie koud, veral in die aande! In die blok oorkant keer 'n vrou woes om haar kind terug te hou, die wil met alle geweld agter die man aangaan, amper soos die rottevanger in daai storie!
Nou miskien was dit die skok of die koue, of miskien het ek netnie mooi gekyk nie, maar ek weet eerlikwaar nie of dit 'n budgie of 'n kanarie was wat die knaap op sy skouer gehad het nie. Net dat hy geel was.
En ons mag mos nie troeteldiere aanhou nie…
Die dag toe my water gebreek het
February 19, 2014 Adele
Julle… hierdie hitte is nie goed vir my gestel nie. Ek vermy die studeerkamer by die huis soos 'n pes… dit is immers waar my oefenfiets staan. Ek het 'n week laas my bed opgemaak… want dis nie nodig as jy bo-op die komberse slaap nie. En die enkele plant in my besit (al vandat ek 13 jaar oud is) kry elke dag 'n beroerte en dit vat mooi praat en baie water om hom aan die gang te hou.
Ek verkies om in my kamer te bly, waar daar aircon is en die mure 'n koel blou geverf is. Dis goed vir die siel en ek sit ook nie aan alles vas nie.
Daar kom egter daardie tye wat jy noodgedwonge die koelte moet agterlaat en die hitte aandurf vir noodsaaklikhede… jy weet… soos toiletpapier. Dis gewoonlik dan wat ek winkels kies waar ek weet voldoende aircon is sodat ek die blootstelling aan die hel so kort as moontlik kan hou.
Die naweek toe is die winkel wat ek toe kies se aircon gebreek. Of een van daai koulike mensies was in beheer van die knoppie en het dit toe op heating gaan sit… terwyl dit 42 grade buite is… in die koelte.
Maar ek het die goed nodig, het al die pad gery so druk toe maar deur.
Ek soek 'n paar goed, onder andere die bestanddele vir jalapeno poppers wat ek by vriende geproe het en wat ongelooflik lekker is! Een van die bestanddele is Danish Feta, die parmesan geur. En ek is taamlik beindruk toe ek dit wel kry! Ek kan ook bysê, ek haat 'n trollie, so ek vat altyd daai goed met die mandjies.
Nou kyk, die oomblik toe ek by daai winkel ingestap het, toe het ek besef dat ek hier met 'n plan moet shop. Ek kan nie my koue goed eerste inlaai nie, dié moet vir so lank as moontlik in die veiligheid van hulle koelkaste bewaar word. Ek begin dus toe aan die anderkant van die winkel, en loop soos wat dit vir my voel heeltyd stroomop teen die massas wat blykbaar gevoelloos is teen die hitte, hulle trollies vol koue goed.
Twintig minute, toe is ek klaar, en gaan staan in een van die lang rye. Almal het seker maar gehoop vir 'n koel winkel, maar nou lyk hulle net bedonnerd.
Die volgende oomblik hoor ek 'n pop-geluid… en skielik is my voete nat.
Die gedagtes wat deur my kop flits wissel van 'hoe het ek nie geweet ek verwag 'n baba nie' tot 'nie hier in die winkel nie'. Ek kyk verward na die persoon voor my in die ry… maar dis 'n jongerige ou wat lyk of hy nognie wakker is nie. Ek vlieg om, net om in die gesig van 'n taamlike bejaarde dame vas te kyk. My verwarring het nie einde nie.
Dis eers toe ek die logiese doen, en afkyk na my mandjie-trollie dat ek besef wat gebeur het. Die bietjie hitte waaraan ek my Danish Feta, parmesan geur blootgestel het, het hom laat besluit tot hier toe en nie verder nie, hy pop.
So as jy ooit in 'n winkel staan by die 5de till punt rond, en jy kry so 'n parmesan geurtjie, veral op 'n warm dag, dink tog aan my. En as jy wonder wat die regte noodprosedure is om te volg sou jou parmesan gegeurde Danish Feta ooit pop… die antwoord is dat ek nie weet nie. Maar wees verseker dat jy al my simpatie het!
January 8, 2014 Adele
Vroeër die week besoek ek toe 'n health centre & spa. Mens kan amper vir enigiets soontoe gaan, van jou toonnaels laat knip (die hemele behoed my dat iemand ooit aan my tone moet vat) tot 'n massage ontvang of iemand kry wat vir jou 'n eetplan uitwerk. Jy kan ook hare knip en make up doen. 'n Baie smart plek, maar in ons ekonomiese klimaat nie sommer iets wat ek baie doen nie.
Nou by hierdie spesifieke sentrum is die 'wagkamer' heel afgesonder. Jy word deur 'n gangetjie geneem om daar uit te kom. Hier kan jy rustig wag vir jou afspraak, tydskrifte lees en koffie drink. En dit is gelukkig geensins soos 'n dokter se wagkamer nie, almal hier het iets om na uit te sien.
So word ek na die kamer begelei, en sit en blaai verveeld deur 'n tydskrif toe 'n vriendelike vrou met haar dogtertjie instap. Ek skat die kleinding so 5 of 6 jaar oud, die pragtigste blonde hare. Haar ma wys vir haar baie mooi waar die tan can vertrek is, en vertel haar dat sy net 'n klein rukkie daar gaan besig wees, en dat die dogtertjie gladnie mag rondloop nie, en ook nie moet raas nie.
Die kleintjie belowe te plegtig dat sy dit sal doen, en met haar poppie en boek op die skoot kon dit nou net sowel 'n engeltjie gewees het wat daar sit. Ek glimlag vriendelik vir die dogtertjie, versigtig om nie bietjie soos 'n freak te lyk nie.
En die gewag raak toe nou 'n bietjie lank. Tjoepstil sit ek en die dogtertjie daar. Haar ma het immers gepraat, en nadat ek lank my vriendinne wat kinders het dopgehou het (om eendag 'n super ma te kan wees) weet ek dat jy nooit 'n ma se opdrag verontagsaam nie. Never!
Dis toe ek weer loer na die dogtertjie se kant toe wat sy oorleun na my, behoedsaam rondkyk en fluister: "Why do you have to sit here?"
PS: Aan al my vriendinne met kinders, ek respekteer julle so baie!
December 23, 2013 December 23, 2013 Adele
So is ek toe die afgelope naweek langs die rivier. Eintlik moes ek nie gegaan het nie, ek is immers op standby by die werk maar het maar gehoop dat niks pype bars nie (daar het) en dat alle kontrakteurs opdaag (hulle het nie). Maar dit was 'n vrek lang jaar en dis spesiale memories saam met hartsvriende.
Die Saterdagoggend het heel rustig begin, daar was 'n koeltetjie in die lug en die voorstel word gemaak dat ons gaan kayak. Nou ek het lank terug my les geleer met enigiets wat 'n spaan insluit. En net omdat jy al baie op 'n boot was en gereëld die akwarium besoek beteken nie jy is 'n kenner nie. Ook nie dat jy enigsins weet wat om met die spaan te maak nie.
So is ek eers heel beskeie met "ag gaan julle maar". Dit word egter summier doodgepraat en so land ek alleen op 'n massive geel gevaarte. Sonder opleiding en sonder 'n life jacket of safety video. Netso! Dit is rondom hierdie oomblik wat ek begin vermoed dat ek nie helemal so simmetries gebou is as wat ek gedink het nie. My regterkant, en spesifiek die regter boud is baie baie swaarder as die linker ene. Maar ek is in, ek is regop en ek kan die geel ding beweeg. My roeibeweging is ietwat komies… ek het nog net 'n paar dragon boat races gedoen. Nou sien jy daai prentjie…
Die roeiery is toe egter baie lekker, die uitsig is fantasties, die water spieëlglad en elke nou en dan is daar 'n impulsiewe resies (wat ek natuurlik elke keer wen), maar vanweë die kompeterende geaardheid van my roeimaat hou ek maar bietjie terug.
(Ok, hierdie is MY storie, laat ons dit nie spoil met nietige feite nie)
Ons maak grappies en gesels en ek raak gemaklik. Ek word gewaarsku dat daar 'n effens briesie gaan wees as ons omdraai, maar ek is so chuffed dat ek nog binne (alhoewel bietjie nat agv my roeimetodes) in die kayak is dat ek geen beswaar maak teen die bietjie verder roei nie.
Dis toe ons omdraai wat ek die ware betekenis van eufemisme verstaan. Die elemente is ewe skielik kwaad! Die stroom vloei so sterk (heaven knows waarheen, want ons is in 'n freakin kanaal) en die briesie is sommer net plein wind. Ewe skielik moet ek roei vir my lewe. Want ek weet nie of daar watervalle in die kanaal is nie, en ek het nognie ontbyt gehad nie! En ek kan sommer klaar voel waar ek die volgende week orals gaan styf wees.
So kom ons by die jetty aan. Almal klim mooi uit en beduie presies waar ek watter liggaamsdeel moet plaas om ook uit te klim. Ek probeer my uiterste bes om die maneuvers so vroulik moontlik uit te voer. En die volgende oomblik is ek binne-in die water! My mater en die kinders lag so, die flippen geel kayak word amper verloor!
Ek ervaar 'n oomblik van absolute verbystering, hoe kan so 'n dierbare vriendin so 'n wrede ding aan my doen! Ek kan haar laaste woorde nog hoor… "lig jou boude, ek het die kayak". Kort daarna het ek desperaat probeer om onder die jetty uit te bly (daar is mossels en goeters wat glibberig op 'n nie-goeie manier is daar onder!!). En die geel gevaar wat ek vir meer as 'n uur kon balanseer, onewe boude ten spyt tip toe ek wil uitklim!! Ek weet darem nie. Dalk het ek verkeerd gehoor. Dalk was haar woorde eintlik "lig jou boude sodat ek gou die kayak kan tip, want jou manier van roei alleen was nie snaaks genoeg nie!".
Anyway… ons is nog vriende.
En dit sê nogals baie.
Want later daardie selfde dag is ek deur die einste mater (vir die eerste keer in my lewe) by 'n supertube afgeboender. En ek verdrink toe amper haar kind! Ek self het meer as my week se kwota water gesluk in die proses, maar moes skaars 30 sekondes later WEER die proses herhaal! So asof niks gebeur het nie, en ek gewoonlik so nat is! (By the way, die trippie het 'n stop by Pepstores ingesluit vir droeë onderklere) Sadistic of Masochistic, ek wetie. Maar ek burp steeds bietjies soutwater as ek daaraan dink.
Vir die res van die naweek was ek nie veel droeër nie… maar het tussen die snot en konfyt en spoeg en creme caramel oorleef en groot pret gehad. Ek het wel battle scars as bewyse, my lyf is so 'n ligblou/groen skynsel op plekke en sekere aksies waaraan ek baie waarde heg is gladnie moontlik nie.
Nou sal jy vra hoekom ek skryf oor hierdie misfortune. Buiten vir die vele resies wat ek gewen het op die kayak was daar nie juis ander wen situasies vir my in die storie nie. Ek skryf egter omdat ek iets baie waardevols geleer het. Life operates in stealth mode. Die lewe het 'n manier om die speelveld gelyk te maak. Elke keer as jy dink jy is beter as wat jy eintlik is, dan dop hy vir jou uit die kayak. Elke keer as jy net 'n bietjie te cocky raak, dan slinger hy jou by 'n onbekende supertube af. Maar as jy die regte vriende het, (en mooi genoeg na hulle kyk) sal jy altyd onder die jetty kan uitkom en daar sal altyd 'n handdoek wag as jy daar staan in druppende klere.
Wees lief vir mekaar…
'n Een Minuut 2013 Oorsig
December 18, 2013 Adele
Nuwe Kar # Dragonboat Racing # Braaidag # Port Owen # Clos Malverne # Honde Familie # Roadtrip Troue # Awesome Drome # Kaas & Wyn # Verjaarsdagkuiers # Lekker Troue # 40 Party # Kinders Oppas # Baie Kinders Oppas # Beste Boetas
Regte Foie Gras # Vriende Braai # Durban Zulu # Perdry # Jersey Boys # Vonkelwyn Seiljag # Carols By Candlelight # Come Dine With Me # Wild Safari # Braai # Photoshoot # Spesiale Vriendskappe # Riebeek Kasteel # Melkbos Bday # Baie Sushi
Nuwe Werk Celebrations # Tap Dogs # Protea Krieket # Werk Sneeu # Jian Swem # Robbeneiland Besoek # Diepsee Visvang # Verjaarsdag Ete # Kinders # Jané Kerskonsert # Vintage Picnic # Port Owen # Troue # Cullinary Finals # High Tea # Ballet # Rugby Kyk
Alles Anders	Leave a comment
August 28, 2013 August 29, 2013 Adele
Eendag sit ek so by die werk, toe 'n kollega skielik voor my staan met 'n toe blik koffie. Ricoffy, want by meeste werkplekke is dit die eerste poging tot besparing. Sy hou dit na my uit. En ek pik amper 'n traantjie weg oor die mooi gebaar. Want sien, ek het lank terug vir haar genoem dat ek mal is oor die reuk wat jy kry as jy 'n blik koffie vir die eerste keer oopmaak.
Jare terug hoor ek 'n gewerskaf buite my voordeur. Nuuskierig loer ek uit, en sien my buurman. Met die oopmaak van die voordeur sien ek 'n blikkie verf, maar hy is weg. Ek stap uit, en sien tot my verbasing hy is besig om met 'n handbesem my vensterbank af te vee. Op my vraag oor wat hy doen is sy antwoord bloot dat hy sy vensterbank netjies geverf het, en dat hy nog verf oorhet, so hy wil sommer gou myne ook verf.
Nou die dag is ek vir 'n kuiertjie by vriende. Na 'n lekker ete en met alles weggepak maak my vriendin die yskas oop en haal vir my 'n steri stumpie uit. Want dit is my gunsteling.
Eergister ry ek huistoe van die werk af. Dit is Maandag en die verkeer is soos gewoonlik belaglik. Almal wil vinnig by die huis kom, en dit is elke man vir homself. Ek staan en wag by 'n robot vir 'n beurt, en kry die tannie in die aankomende verkeer jammer. Daar is net nooit 'n gaping vir haar om ook in die vloei te kom nie. Die volgende oomblik ry 'n taxi so dwars hier voor ons almal in. Onmiddellik is dit toeters wat geblaas word en tekens wat gewys word. En net daar kry die tannie haar gaping. Ek kon die taxi drywer se glimlag sien.
So as jy iemand se dag radikaal kan beter maak, sonder baie geld…. waarvoor wag jy?
My Opinie	2 Comments
Die ding by die pot…
August 19, 2013 Adele
Nie dat ek daarvan hou om oor my toiletbesoeke te skryf nie, maar om een of ander rede gebeur die snaakste goed op hierdie uitstappie wat ons almal maar van tyd tot tyd moet onderneem. Ek is weer ernstig op die gesond eet en oefen regime (ja ek weet, been there done that) en neem dus ook baie water in. My besoeke is effe meer as gewoonlik.
Nou die toilet in ons kantore is 'n 'no-go', behalwe as jy op onmenslike tye werk en alleen in die kantoor is. Niks fout met die arme pot nie, maar hoekom hy 'n deur het sal niemand weet nie, die ding is so 'oop' en 'hoorbaar' dat jy net sowel jou ding kon doen daar op jou stoel, reg in die ontvangsarea.
Gelukkig hoef jy darem nou ook nie heeldag te knyp nie, want by die eetsaal is twee dames hokkies en agter die kombuis is ook 'n ekstra een. Laasgenoemde voldoen egter nie altyd aan my streng standaarde nie, so ek time my besoeke vir wanneer die hele eetsaal nie beset is nie.
So is dit een pragtige dag laasweek weer sulke tyd, en ek loop vinnig eetsaal toe. Dié is leeg, maar tot my skok en ontsteltenis moet ek uitvind altwee toilette is beset! Dan maar oorstap na die toilette by die swembad. Nie my eerste keuse, maar is beter as die kombuis toilet.
Die swembad toilette het ook 2 hokkies. Ek het iewers, lank terug in 'n tydskrif gelees dat as jy na 'n publieke toilet gaan moet jy altyd die 1ste hokkie gebruik. Tipies is dit die een wat die minste gebruik word aangesien mense altyd mik vir die verste, mees weggesteekte ene.
En ek pluk aan die eerste hokkie se deur, en kry 'n ligte gilletjie van binne, "beset!". Ek mompel ekskuus en gaan toe maar na hokkie nommer 2. Simpel vrou wat nie kan toemaak en sluit nie.
Ek het net mooi my sit gekry, toe begin die vrou wragtag met my praat! Ek wil my eers vererg, want wie doen dit nou in 'n toilet? Haar woorde laat my egter oombliklik die rede vir my besoek vergeet: "Jy moet sien, hier is 'n REUSE spinnekop hier by my".
Ek verstik in my tong, vlieg op en begin soos 'n wafferse troep my hokkie secure. Deur die dun muur probeer ek noodsaaklike inligting kry oor hierdie spinnekop. Presies waar sit hy, hoe groot is 'reuse' en lyk hy moerig?
Toe my bewende vingers uiteindelik die hokkie oopkry staan die dame by die spieel en haar grimering doen. Kyk, sê sy, mens kan sy pootjies deur die gleufie sien. En sy beduie na iets wat lyk soos daai dik swart liquerice wat by die deur se opening uitsteek. Ek kom net daar agter dat ek eintlik 'n sopraan is, en los die dame met haar make-up net daar.
Dankie tog die swembad het 'n reëling om, anders het ek sweerlik op water geloop. Ons kelner, Michael was my held toe hy alles los en die ding gaan vang. En vir daai vrou… ek ken haar nie, maar het 'n grote respek vir haar. Daai hokkies is klein, en die spinnekop was groot!